钦定古今图书集成/明伦汇编/氏族典/第384卷 > 李绘
## 钦定古今图书集成/明伦汇编/氏族典/第384卷 > 李绘

按《北齐书李浑传》：“浑弟绘，字敬文。年六岁，便自愿入
学，家人偶以年俗忌约而弗许，伺其伯姊笔牍之闲
而辄窃用。未几，遂通急就章，内外异之。及长，仪貌端
伟，神情朗儁。齐王萧宝夤引为主簿记室，待以宾友
之礼。天平初，世宗用为丞相司马。每罢朝，文武总集，
对扬王庭。常令绘先发言端，为群僚之首。音辞辩正”，
风仪都雅，听者悚然。武定初，为聘梁使主。还，拜平南
将军、高阳内史。郡境有三猛兽，民常患之，绘欲修槛，
遂因斗俱死，咸以为化感所致。河间守崔谋恃其弟
暹势，从绘乞《麋角鸰羽》。绘答书曰：“鸰有六翮，飞则冲
天；麋有四足，走便入海。下官肤体疏懒，手足迟钝，不
能逐飞追走，远事佞人。”天保初，为司徒右长史。卒赠
南青州刺史，谥景。